12.1.2022
RO
Jurnalul Oficial al Uniunii Europene
C 15/51 Miercuri, 19 mai 2021
20. consideră binevenită adoptarea strategiei europene privind hidrogenul; subliniază că ar trebui să se dea prioritate constituirii unui lanț de aprovizionare cu hidrogen regenerabil în Europa, pentru a profita de avantajul celor aflați în avangarda tehnologiei și a întări competitivitatea industrială și securitatea aprovizionării cu energie; este convins că hidrogenul din surse regenerabile și cu emisii scăzute de dioxid de carbon poate contribui la reducerea emisiilor persistente, ca cele din procese industriale și transportul greu în cazurile în care electrificarea directă ar putea fi limitată din motive de rentabilitate scăzută sau din motive tehnice, sociale și de mediu; reamintește necesitatea de a accelera decarbonizarea producției de hidrogen existentă; sprijină lansarea de proiecte importante de interes european comun în domeniul hidrogenului; invită Comisia să redacteze un cadru cuprinzător de clasificare și certificare a vectorilor gazoși pe baza criteriilor de reducere a emisiilor de GES pe durata întregului ciclu de viață și a criteriilor de sustenabilitate, în acord cu abordarea din Directiva privind promovarea energiei din surse regenerabile; subliniază că o astfel de clasificare este extrem de importantă pentru operatorii economici, autorități și consumatori; subliniază necesitatea de a dezvolta un cadru solid și o bază de referință adecvată pentru a putea instala o capacitate suplimentară suficientă de generare a energiei din surse regenerabile, proporțională cu necesarul de hidrogen din surse regenerabile; invită Comisia să aibă în vedere această diversitate a nevoilor în cadrul viitoarelor sale propuneri legislative; invită Comisia să garanteze o concurență loială și eficientă între hidrogenul importat de la partenerii internaționali și hidrogenul produs în UE;
21. subliniază rolul pe care îl pot juca tehnologiile sigure pentru mediu de captare, stocare și utilizare a dioxidului de carbon (CCS/U) în îndeplinirea obiectivelor Pactului verde european; pledează pentru integrarea politicilor pentru a încuraja recurgerea la aplicații CCS/U sigure pentru mediu, care asigură o reducere netă a emisiilor de gaze cu efect de seră, pentru ca industria grea să aibă un impact neutru asupra climei acolo unde nu există opțiuni de reducere directă a emisiilor; reține propunerea Comisiei de a convoca un forum european anual privind CCS/U, ca parte a Forumului industrial pentru energie curată, pentru a studia mai bine opțiunile de promovare a unor astfel de proiecte; reamintește că trebuie să se dea prioritate reducerii directe a emisiilor și acțiunilor de menținere și consolidare a absorbanților și rezervoarelor naturale ale UE, de exemplu prin gestionarea durabilă a pădurilor;
22. subliniază că transporturile pot fi un catalizator important al utilizării energiei din surse regenerabile; invită Comisia și statele membre să propună un cadru de politică favorabil și obiective ambițioase bazate pe principiul neutralității tehnologice între tehnologiile necesare pentru a atinge neutralitatea climatică, pentru o tranziție justă, necostisitoare și echilibrată către decarbonizarea tuturor modurilor de transport de pasageri și de mărfuri, inclusiv a parcurilor și rețelelor publice, a transportului rutier, maritim, pe căi navigabile interioare, feroviar și aerian, în primul rând prin electrificare și, unde nu se poate, prin combustibili produși în mod sustenabil; salută anunțul Comisiei de a instala un milion de puncte de încărcare pentru vehiculele electrice, în cadrul revizuirii Directivei 2014/94/UE; invită Comisia să le dea producătorilor de automobile stimulente pentru a permite încărcarea vehiculelor la rețea; subliniază că trebuie adaptate rețelele de electrificare și infrastructura pentru combustibili alternativi la parcul auto european și sprijinite și alte soluții ușor de implementat, mai ales în nodurile de transport; subliniază că cooperarea internă poate contribui la decarbonizarea transporturilor la nivel transfrontalier; subliniază că în această privință Comunitatea transporturilor și Comisia au un rol esențial în crearea de sinergii cu țările învecinate și în accelerarea transferului de standarde ale UE pentru emisiile din transporturi; subliniază importanța transportului public pentru reducerea cererii de energie și necesitatea de a dezvolta și a extinde transportul public decarbonizat, atât în zonele urbane, cât și în cele rurale;
23. subliniază că există sectoare unde crește consumul de energie, cum ar fi transporturile, turismul și sectorul TIC; sprijină Comisia în efortul de a analiza sinergiile dintre sectorul termoficării și răcirii centralizate și sursele de căldură reziduală inevitabilă; apreciază angajamentul, inclus în Strategia digitală a UE, de a atinge neutralitatea climatică a centrelor de date până în 2030; invită Comisia să propună un plan de acțiune pentru participarea sectorului turismului la procesul de integrare a sistemului energetic, încercând printre altele să promoveze turismul feroviar, mobilitatea virtuală și e-mobilitatea și crearea unor comunități energetice circulare în turismul sustenabil.
Asigurarea echilibrului sistemelor energetice
24.
reține că menținerea echilibrului între rețelele de energie electrică și gestionarea perioadelor de cerere și de producție maxime va fi mai complexă, cu un mix din ce în ce mai descentralizat și mai regenerabil de producție, și în această privință subliniază că reactivitatea pe partea de cerere, stocarea și gestionarea inteligentă a energiei au rol de jucat; subliniază că trecerea la o producție descentralizată de energie aduce multe beneficii: poate promova utilizarea surselor locale de energie, ducând la creșterea securității aprovizionării cu energie la nivel local, dezvoltarea comunităților și coeziune prin crearea de noi surse de venit și noi locuri de muncă; reamintește că statele membre au în continuare libertatea de a-și stabili mixul energetic, a cărui diversitate este fundamentală pentru a asigura securitatea aprovizionării;